정조 20년 · 목
景慕宮南牆外居前萬戶崔鎭世等上言以爲牆底居民無他資生之道曾於甲辰年因傳敎自各軍門勿論軍校隨其相當窠一竝塡差故擧得以糊口矣渠等則以追入之故尙未霑升斗之料乞令攸司依前擧行俾蒙一視之澤敎以査處本宮提調成均館典僕李養曾等上言以爲渠等以供養齋儒齋房柴價齋中日用沙器價皆逐月收斂而此外又有三法司例送牛贖錢及本館堂上郞廳下隸朔布之徵出通一年則合爲一萬七千九百五十五兩四錢故雖當豐歲自困於徵出賣家鬻鼎備納身役漸至不能支當之境自彰義門外常平倉以下內至司宰監上下契與分繕工壽城宮社稷洞延秋門契五井契累千餘戶皆爲買食牛肉於遠處懸房故衆願欲設一懸房於壯洞基址內由來已久而自下不敢擅便乞依廣禮橋例加一縣房於壯洞以爲矯捄之地敎以査處泮堂○西部閑良千得壽上言以爲龍壇在於新村沙村里兩洞之間而元無築臺紅門又無守護者醜穢之物皆集于此旱災祈雨見效未易乞令摘奸後一依各壇例爲之敎以査奏禮判○西部閑良安馨得上言以爲渠卽我莊獻世子供饋夫人之姨姪而不能營生將不免塡壑渠之姨母旣有效勞之蹟而已有搜訪近屬之聖敎故冒控干恩乞蒙濟活敎以査奏內司○西部良人金鼎華上言以爲渠之曾祖時龜卽金貴人父而渠以獨孫奉祀本宮革罷後依賴無處乞食道路願得斗料以爲生活敎以査啓內司○吏曹啓言因西部閑良李弘秀高陽幼學韓應敏上言査奏事判下文化尹尙文上言査處事判下矣韓應敏父檏今年八十三歲而甲寅年以士庶人年八十已蒙通政加資之典尹尙文父時興亦於甲寅年以七十四歲偕老已蒙僉樞加資之恩今乃以本年辛卯生誤以辛丑生書塡戶籍等語挾其巧詐敢欺天聽李弘秀父世豊雖云偕老年七十而以前任僉使因罪被謫只得宥還則恩資非所可論此等之類不可諉以愚蠢任其呼籲以長其僭妄無畏之習上言竝置之李弘秀令攸司從重科治韓應敏尹尙文請竝令各該道臣從重科治允之又啓言昌平幼學羅得▣等上言以爲故掌令李恒學問高明出處正大列朝之褒尙諸賢之推評昭布耳目同徵諸賢文貞公曹植文憲公奇大升皆蒙贈秩易名之典獨於李恒尙今闕焉亟命有司贈官議諡云李恒學問之篤操履之直蓋多著見於儒賢論述之中而値聖代崇儒重道之辰官至掌憲祠以腏食于今二百餘年先輩搢紳章甫之慕古好賢者迄無異辭矣第因鄕曲諸生之不識事體以一紙上言遽議贈官易名之典則柳恐淸朝尙儒敎振士風之政反不嚴愼請勿施敎以故掌令李恒之學行爲湖南之師表列聖褒諭先正諸說炳日星而資徵信文烈公金于鎰以其門人一祠腏食而官資之弟尊師卑實爲一方人士觖發之端而此與四件內事有異則諸生之捨上疏而爲上言反有欠於尙儒敎振士風之政云者誠如覆啓內辭意卿旣帶成均之任招致諸生諭以此意使之退去三品儀諡係是格外而加贈一款卿於登筵時稟處○禮曹啓言恩津故進士洪秉廸妻尹氏上言以爲其家翁四寸弟秉直嫡妻俱無子故以其第四子箕燮欲爲立後而秉直夫妻俱歿受者無人不得循例呈狀乞令該曹稟處云前監役朴絅壽上言以爲其同生兄綏壽嫡妻俱無子故以其子齊七欲爲繼後而綏壽夫妻俱歿受者無人不得循例呈狀乞令該曹稟處云故校理申馥妻安氏上言以爲其家翁嫡妻俱無子身死後以家翁十寸弟百第二子光漸欲爲繼後而百夫妻俱歿與者無人不得循例呈狀乞令該曹稟處云瑞山幼學任頲上言以爲其九寸侄冕周有子一人出繼承祀更無嗣續而夫妻俱歿以其三寸侄觀周第二子熙欲爲立後而受者無人不得循例呈狀乞令該曹稟處云父母俱無事當勿施而此等人特許立後旣有受敎請竝特爲立後竝允之又啓言木川幼學李維成等上言以爲渠等十一代祖厚寧君▣卽太宗朝王子百世不遷之位而昔在兵燹祠版旣失宗祠亦絕每欲造版立宗俾主享祀而親王子奉祀旣重且大有非私義決定故廣考已例則讓寧大君敬寧君嫡嗣中絕又失祠版議定別宗以主其祀渠等一宗亦依此例以幼學永培定爲別宗欲繼享祀云親王子旣是不遷之位則非但奉祀事體自別且有已例請依所請以永培定爲奉祀孫立案成給允之又啓言忠勳府都事李義述上言以爲其八寸弟義憲早逝無嗣其母宋氏以其子恕淵爲後渠於義憲爲支派求嗣於渠固爲不當義宅於義憲爲堂從而有子則從曾祖宗祀之托自有所歸而牢諱義宅之有子以至親中無他子支樣飾詐誣訴至有上言立後之擧願卽罷養云義宅旣有子則義憲母宋氏之捨其曾祖之血屬欲取遠族實無意義所當罷養而不可以一邊之言遽議罷養請義宅之有子無子使其門長據實呈單後更爲稟處允之又啓言東部令尹心約上言以爲其父故判書鳳九只有一子而出繼於其伯父晚以渠爲嗣矣年迫五十嗣屬望絕繼養無人故尹勉縝於渠爲遠宗而有子三人懇乞其第三子願以爲養子而終不聽許乞以勉縝第三子喜同立後云心約旣奉重臣之祀而無他可繼之族屬勉縝且有三子則其在繼絕之義似當許施而係是人倫重事請上裁允之又啓言晉州幼學鄭垍等上言以爲立後於其八代旁祖希良母替香火事乞令該曹稟處云希良雖是戊午史禍時名賢而初無立祠又非不祧則到令累百年之後立後主祀之請有違法例請置之允之又啓言觀此陽城幼學申相顯等上言則爲故兵使吳定邦節義施以貤贈之典事乞令該曹稟處廢朝時定邦以一武弁慨然立異烝烝㐅不格姦一句語至載於先輩文蹟而同時立節之人幾皆褒崇則獨此闕焉誠爲欠典多士貤贈之請恐不必爲濫而事係恩典請上裁允之又啓言觀此抱川幼學韓錫胤等上言則爲本邑士人趙守寬孝行請旌表之典事有此呼籲趙守寬孝行若是卓異則該道臣自當採取登聞依新頒定式令姑置之請自臣曹關飭該道實跡可合登聞者則使之待歲首擧行允之又啓言觀此義州幼學朴慶著等上言則爲故忠毅公崔夢亮請追配於本府乙巴素之祠事乞令該曹稟處崔夢亮之爲尊周大義殉節於丁卯之亂亦有先輩文蹟而旣施貤贈之典以示褒揚之意則朝家奬節可謂至矣追配事體重大有難輕議此等陳請不以疏而上言者且有禁令請置之允之又啓言觀此南原幼學梁錫龜等上言則爲故牧使林亨秀及其從子贈都承旨檜贈爵贈諡賜額事有此呼籲亨秀峻正之烈豪傑之姿先正文蹟斑斑可考而丁未壁書之變至被賜死之禍節義凛然人到令稱焉施以褒贈之典恐合事宜而事係恩典請上裁至於其侄檜則适亂立慬忠節卓然旣蒙贈職旌閭之恩典則到令加贈賜諡之請似涉屑越而鄕祠請額且有禁令請置之允之○兵曹啓言尙州幼學黃德欽上言査處事判下矣渠之祖父箕範曾經同知又陞嘉義今年九十五乞爲知事云資雖資憲者堂下未經四品實職則不得擧擬於知樞之職載在法典而今此黃箕範本資係是嘉義則陞付知事非所可論請置之允之又啓言北部閑良吳漢忠上言奉考受敎草記事判下矣取考上言則渠卽瀋陽扈從功臣內禁將吳孝誠之五世孫而八壯士子孫登科者直付別軍職閑良令軍門調用事有列聖朝下敎渠獨未蒙一視之澤取考本曹謄錄則無可據文蹟而八壯士子孫前後收用皆因特敎矣招問吳漢忠則以爲渠之曾祖▣起從祖道亨俱以先蔭得除別軍職已經字牧之任云矣渠雖吳孝誠子孫干恩等說冒煩天聽極涉猥越請置之允之又啓言密陽幼學全昌德咸陽幼學朴慶寅長城幼學南夏雲等上言査奏事判下矣取考各人上言則全昌德父嘉善命錫朴慶寅父嘉義命瞻南夏雲父嘉義海昌今年俱爲九十五而俱未蒙同樞之銜乞蒙實職云再昨年各道老職人實職樞銜伊時區別士庶可以許付同樞者皆已排望點下則今於經年之後不可因其子呼籲續續許施請置之敎以觀於西部幼學金濟運可知當爲者見漏況此人等皆是鄕人乎旣稱幼學則非下流可知樞銜口傳下批追榮亦於今日內啓下又啓言西部幼學金濟運上言資至資憲樞銜何不例付乎査實處置事判下矣取考上言則其父光績今年八十四歲而已未入仕甲戌罷散庚戌以朝官年七十加資同年陞嘉善壬子陞嘉義甲寅歲首陞資憲而未付樞銜乞蒙實職云金光績曾經引儀察訪而尙未蒙樞銜有此呼籲者不無所據請依他例同中樞備擬允之敎以口傳備擬今日內竝與追榮啓下○刑曹啓言龍仁高召史上言以爲其媤父金元喆月三受刑命在朝夕俯燭其冤得伸枉屈事乞蒙天恩云此獄情犯兇獰詞證具備屢經審理鐵案已成而全沒事實肆然煩瀆萬萬無嚴請上言置之猥越之罪考律重勘允之又啓言珎山姜石乭上言以爲渠本以良族爲連山金姓人勒成私賤其父屢經毒杖訟于營門決捷決案而金哥花名責貢乞蒙天恩云此事旣經官決則被捉收貢有何委折而一邊呼冤有難盡信請令本道詳査決處敎以係是民隱雖細不可恝然壓良之律自有常憲嚴飭道臣詳査狀聞○漢城府啓言尼城幼學尹光奎上言以爲渠之高祖父母入葬於公州地繼葬五世十二墳恰爲一百三十七年辛亥六月故參判李度默之子墷勒葬其父於單白虎坐立俱見之地而營邑循私先許入葬不肯聽理四年之間一未接訟故再昨年九月上言呼籲令本官詳査營邑始置李墷於落科成給立案而了無督掘之意故渠又於昨年閏二月更籲彼隻亦爲上言兩度上言俱下本道行査渠欲爲應辨則李墷又不來待道臣亦不督現一連三朔乃以李墷病重不得行査特命該道臣推考仍令該府嚴飭刻期行査狀聞則府關來到之後石城縣監許霔爲査官摘奸報營道臣跋辭曰尹李兩家各自守護勿復爭訟云而聖鑑孔昭特下判付至有該道臣重推之命而前道臣柳焵公然推諉回移防塞渠又於昨年十月上言行査督掘則本州判官李翊永爲査官及其擲奸也別出新本蓋李墷犯葬處卽渠墓單白虎兩墳乎對爲案初無纖毫礙障而强指兩墳間平地田塍微高處稱以別有內砂以此欲免單白虎逼葬之名而前判官沈公著報營之辭曰李葬於尹山爲單白虎坐立相見處則尹光奎之必欲禁斷不是異事又曰李墷雖稱有內砂而砂末尖低無所遮隔兩墳相見則不可以步數稍遠報以爲言云前道臣直驅渠於落科將使百餘年守護之丘壠斂手見奪於人乞令攸司從公決折李墷勒葬之冢刻期掘移云此訟前後互相上言令至四次故詳細考閱則尹光奎以爲渠之繼葬五世十二墳今至百餘年而李墷之父勒葬於單白虎坐臥俱見之地在法當禁云李墷則以爲此地買得於金家禁養樹木已至八九年與尹山相距爲二百餘步且是外白虎自作一局處尹家不當禁云且見邑牒道啓或勝或負尙未決末屢度判付之下又此煩瀆極爲未安此訟肯綮專在於單白虎與否步數遠近而自臣府有難遙度臆斷請更令道臣別定剛明官詳査公決後卽爲狀聞敎以向下判付何等嚴明而山訟胡大事京外訟官互相推諉屢煩上徹紀綱所在萬萬駭然今番回啓堂上及持敎判下後漫漶之道臣一竝越俸一等所謂査官公州判官李翊永爲先刊汰其職雖其報辭差異於翊永其爲依違不決一也不可以事在措語判下之前有所分揀前判官沈公著拿問處之使此輩知有法綱嚴飭道臣斯速決給此後更以此訟登聞自道臣焉逭重勘此意竝分付該道又啓言仁川童蒙尹甲曾上言以爲渠於癸丑年遭母喪僅僅過葬於所寓家近處矣前執義柳雲羽謂以其先山當禁處呈訴起訟故自本官遣鄕所摘奸圖形則雲羽乃瞰渠父出遠之時以渠爲訟隻坐置一邊任意闊狹圖出山形率入官庭勒置落科以其圖形言之步數爲一百六十九步又是龍虎禁養外他局坐立俱不見之地自其先山相距之間有七箇常冢越入冢禁葬亦係法典之外渠父呈于營門則道臣徐有防題辭內本官親審論報故願爲親審則雲羽終不應訟忽於昨秋敢爲誣罔天聽京兆直以捉囚督掘之意回啓今至四年之久初無兩造之俱渠之落訟當屬勿施矣伏乞特命行査俾伸至痛云此訟因柳雲羽之呈狀曾已得捷於營本官尹光鉉置之落科卽捧掘移侤音而屢過期限終不掘移故柳雲羽昨年具由上言因本府回啓令道臣嚴飭本官刻期掘移事蒙允行關則其子尹甲曾之又此煩瀆極爲無嚴請上言內辭緣勿施更令道臣依前督掘允之又啓言廣州通德郞李基建等上言以爲渠等十二代祖故右議政忠僖公仁孫之墳在於驪州地矣不知何人於甲寅年冒夜偸葬兩墳於先墳咫尺之地而隱避藏跡官司未捉訟隻每不接訟乞令有司譏捕掘移云凡偸葬於當禁處而隱避不現自有當律大臣墳山咫尺之地冒夜潛葬終不應訟極爲痛駭請令本道嚴加譏捕偸葬人捉得後卽爲査實果是逼近則刻期掘移允之○觀象監啓言因副司正趙膺杓上言令該監稟處事判下矣膺杓之父本監前銜官憲澤以庚戌陪胎官旣承相當職調用之命此係莫重莫大之邦慶與他自別則該曹之尙未奉行實涉稽緩姑先以本監該學敎授待窠塡差允之○司饔院啓言因北部羅聖得上言廚院都提擧査奏事判下矣取見上言內辭意則渠父重贊以景慕宮水剌間員役多年隨行甲戌年身老病劇以渠兄聖起代差而伊後渠又承繼差之敎而年幼退待矣其後落仕之人盡爲收用渠獨未蒙一視之澤乞差宮園中一任云溯考本院文蹟則初無可憑渠言之出於倖望自可知之設如渠籲渠兄退去之時何不趁卽呼籲而今過三十餘年之後始乃上徹事極猥越請置之勿論允之